b'\n_START_ARTICLE_\nSee-elefant\n_START_PARAGRAPH_\nSee-elefant var under 2. Verdenskrig Tysklands mest avancerede fjernvarslingsradar. Der var kun \xc3\xa9t fungerende anl\xc3\xa6g, som stod p\xc3\xa5 R\xc3\xb8m\xc3\xb8 i stillingen Robbe. Et andet anl\xc3\xa6g var under opf\xc3\xb8relse i Hansted, men blev ikke f\xc3\xa6rdigt, f\xc3\xb8r krigen var slut. _NEWLINE_See-elefant var en videreudvikling af Elefant, som tyskerne havde haft opstillet i Holland. Bes\xc3\xa6tningen blev flyttet fra Holland til R\xc3\xb8m\xc3\xb8. Anl\xc3\xa6gget bestod af en See-elefant (Elefant) sender, der sendte og modtog i en bred sektor p\xc3\xa5 120\xc2\xb0 og en R\xc3\xbcssel (snabel), der m\xc3\xa5lte retningen til ekkoerne fra m\xc3\xa5lene. R\xc3\xbcssel var monteret p\xc3\xa5 en Riesen-Wassermann i en h\xc3\xb8jde p\xc3\xa5 67 meter. Masten kunne drejes, 4 minutter om en fuld omdrejning (masten vejede 70 ton)._NEWLINE_See-elefant blev benyttet til at notere nedslaget af V2-raketter og senere til at guide de Heinkel He 111-fly, der blev brugt til affyring af V1-missilerne, da affyring fra landjorden ikke l\xc3\xa6ngere var mulig p\xc3\xa5 grund af de tyske troppers tilbagetog._NEWLINE_Endelig blev anl\xc3\xa6gget benyttet til at snylte p\xc3\xa5 den britiske Chain Home-radark\xc3\xa6de. Det viste sig, at impulserne fra de britiske radaranl\xc3\xa6g kunne reflekteres af fly i alle mulige retninger, og at noget af den reflekterede energi kunne modtages p\xc3\xa5 R\xc3\xb8m\xc3\xb8. Hvis man kendte oplysningerne p\xc3\xa5 den britiske radar, kunne man pejle flyenes omtrentlige position og f\xc3\xa5 en meget tidlig advarsel.'